کوئٹہ (خ ن) صوبائی وزیر خزانہ ظہور احمد بلیدی پارینے کہ ڈیمک علاقہ سے نا شونداری وشونہالی ٹی اہم کڑد ادا کیرہ‘ دا ڈغار نا شیف انا دیر ءِ برجا تخنگ تون اوار علاقہ نا زمیندار تے مفت دیر فراوان کننگ نا آسراتی ایترہ‘ کشت وکشار‘ ماہی گیری و مالداری نا بشخ ءِ شوندار کیرہ۔ دا خیال آتا درشانی ءِ او تینا حلقہ ٹی زیرتعمیر ڈریمیکول ڈیم انا جاچ ہلنگ نا وخت آکرے۔ صوبائی وزیر پارے کہ ڈریمیکول ڈیم انا تعمیر آن پیڈرک، ڈریمیکول و حلقہ نا ایلو کیہی خلق آتے فائدہ مریک۔دا ڈیم انا پورو مننگ آن علاقہ ٹی کشت وکشار‘ مالداری نا بشخ شون ہلیک و علاقہ نا بندغ آک شونہال مریرہ۔ اوپارے کہ حلقہ نا الس نا آسودہی و جم فائدہ غاتے مون آ تخسا شونداری ڈٹ آتے گڈیکو دروشم تننگانے۔دا شونداری ڈٹ آتا بھرم آن الس ءِ فائدہ مریک۔ صوبائی وزیر پارے کہ حلقہ نا غٹ علاقہ غاتا شونداری ءِ اسہ وڑ شونداری ءِ تینا اولیت اٹ اوار کننگانے و حلقہ نا اسہ علاقہ اس ہم شونداری ڈٹ آتے ٹی گوجالنگ تنے۔ او پارے کہ ڈریمیکول ڈیم انا پورو مننگ آن ہزار آ ایکڑ ڈغار آباد مریک و دا ڈیم علاقہ ناالس نا مالی مشکل آتے کم کننگ اٹ کمکار مریک۔ صوبائی وزیر پارے کہ دا ڈیم انا تعمیر تدوک آسال بنا کرے و زوت پورو مریک۔
